TEEVEE
Vankilavillitys
Torstai 14.9.2006 klo 00.20
YRITÄN aina kovasti rakastua jokaikiseen isoon telkkaritapaukseen, mutta sydämeni on vaikeasti tavoiteltava kapistus. Greyn anatomia sliipattuine ja sanavalmiine nuorine onnistujineen ei ole ainakaan toistaiseksi saanut pauloihinsa. Ensin innostaneen Rooman kultakimalluskin on rapissut rahtusen verran.
Vaan toissapäivänä natsasi. MTV3:n ohjelmistoon hamstrattu Pako tuntuu starttijaksonsa perusteella olevan hehkutuksen väärti.
ENÄÄ EI ärsytä edes sarjan ylenpalttinen ennakkomainonta pitkin kaupunkia. Sen sijaan äidyn raitiovaunussa hymyilemään, kun risteyksessä jumitutaan tuijottamaan labyrinttitatuoitua pyykkilautavatsaa.
Vankilakuvaukset koukuttavat muillakin kanavilla. Vähintään puolet tuttavapiiristä tuulettaa Nelosen Kylmän ringin uusintoja. Vaikka sarja onkin eittämättä oikein onnistunut, jätän vaarallisten vankien tarkkailun teräshermoisille. Vaikka olen nähnyt elämässäni vain puolikkaan Oz-jakson, herään yhä kiljuen sen aiheuttamiin painajaisiin.
TÄLLÄ VIIKOLLA KATSON lyhytelokuvista kasaan liimatun leffan Syyskuun 11. päivä, jossa yksitoista kiinnostava ohjaajaa käsittelee New Yorkin terrori-iskuja kukin omasta vinkkelistään. Yhden näkemyksen tarjoaa Sean Penn. Siis TV1 auki tänä iltana!